
	[bookmark: nev]BENKE SÁNDOR
benke.pr@gmail.com
Sportmenedzser
MSc, 1. félév
Magyar Testnevelési és Sporttudományi Egyetem

	
[bookmark: _GoBack]






Témavezető:
	dr. Sipos-Onyestyák Nikoletta
egyetemi adjunktus, TE




A budapesti olimpiarendezés társadalmi támogatottságának vizsgálata

A budapesti olimpia kérdése hosszú múltra tekint vissza, de a közvéleményben talán a 2024-es pályázat körüli közéleti történések élnek legélénkebben, amelyek hatására 2017-ben a Fővárosi Közgyűlés és a MOB közösen visszavonta a rendezésre vonatkozó pályázatot. Az azóta eltelt öt évben nem készült mérvadó felmérés a témában, így jelen kutatásomban azt próbálom meg feltérképezni, hogy milyen irányba mozdult el a játékok hazai rendezésének társadalmi támogatottsága. Kutatásom előtt az alábbi hipotéziseket fogalmaztam meg:
Az emberek többsége nem támogatja az olimpia megrendezését.
Az olimpiarendezés hazánkban politikai kérdés.
A rendezést ellenzők legfőbb indoka a korrupciótól való félelem.
A közösségi médiában megjelenő vélemények aránya összhangban van a támogatottsági aránnyal.
Kutatásom alapját egy online kérdőív adta, amely 2022. október 19-22. között volt elérhető. A kérdések részben a korábbi olimpiai megvalósíthatósági tanulmányban érintett területek alapján, részben a 2017-es közvélemény kutatások eredményei alapján alakultak ki. A kérdőív kvázi interaktív formában került publikálásra, tehát a megválaszolt kérdések alapján választotta ki a rendszer a következő kérdéseket. Az említett időtartamban összesen 1114 érvényes kitöltés került tárolása. Az adatok másik forrása a kérdőív terjesztésére használt felület ‘social listening’ módszerrel történő vizsgálata.

Előzetes feltételezésemmel ellentétben a társadalmi támogatottság aránya magasabb, tehát többen rendeznének Budapesten olimpiát, mint akik nem. A vélemények kialakításában erős összefüggés mutatkozik a pártpreferenciákkal, tehát a rendezés politikai kérdés. Az emberek többsége nem rendelkezik megfelelő, objektív információval, valamint nincsenek tisztában azzal, hogy milyen módon térülhet meg az olimpia megrendezése. A rendezést elutasító válaszadók kb. 13%-a meggyőzhető. A közösségi médiában rendkívül felülreprezentált a negatív (rendezést ellenző) vélemény.

Jelen kutatás alapján mutatkozik lehetőség arra, hogy a társadalmi támogatottság biztosított legyen egy esetleges 2036-os olimpia rendezéséhez. Azt azonban szükséges szem előtt tartani, hogy a napjainkat jellemző kampányoktól eltérően a rendezés támogatottságát nem elegendő egy szavazás, mérés, közvélemény-kutatás idejére maximalizálni, hanem középtávon fennmaradóvá kell tenni. A legfontosabb, hogy kevésbé legyen politikai kérdés az olimpiarendezés, ehelyett közös társadalmi ügyként lenne szükséges azt újradefiniálni.



